section_heading: Vojna karijera
paragraph_text: Georg von Gayl je rođen 25. veljače 1850. u Berlinu u pruskoj vojničkoj obitelji. Sin je pruskog generala Wilhelma von Gayla i Elise von Dassel. Završio je gimnaziju, te vojnu školu za kadete nakon čega je 1869. stupio u prusku vojsku služeći u 7. tirinškoj pješačkoj pukovniji smještenoj u Geri. S istom tijekom 1870. i 1871. sudjeluje Prusko-francuskom ratu i bitkama kod Beaumonta, Sedana, Saint-Quentina i Pierrefittea, kao i opsadi Pariza. U 7. tirinškoj pješačkoj pukovniji od srpnja 1871. obnaša dužnost pobočnika u III. bojnoj, da bi od siječnja 1872. preuzeo dužnost pobočnika pukovnije. Od listopada 1873. pohađa Prusku vojnu akademiju koju završava u srpnju 1876. kada je promaknut u čin poručnika. Vraća se na službu u 7. tirinšku pješačku pukovniju, gdje služi do prosinca 1877. kada je premješten u Koblenz gdje obnaša dužnost pobočnika u 30. pješačkoj brigadi. Od travnja 1879. raspoređen je na službu u Glavni stožer u Berlinu gdje se nalazi iduće dvije godine, do svibnja 1881., kada je premješten na službu u tjelesnu grenadirsku pukovniju "Kralj Friedrich Wilhelm III". U istoj, nakon što je u kolovozu 1883. unaprijeđen u čin satnika, zapovijeda III. satnijom. Od prosinca 1884. služi u stožeru X. korpusa u Hannoveru, a od svibnja 1886. u stožeru 8. pješačke divizije u Erfurtu gdje obnaša dužnost prvog stožernog časnika.